tttarun/llama2_hindi huggingface dataset:
‘त्रिक जंक्शन’ से आप क्या समझते हैं? विश्व के प्रमुख त्रिक जंक्शनों की चर्चा करते हुए बताएँ कि विनाशकारी भूकंपों का त्रिक जक्शनों से क्या संबंध है? (200 शब्द)
उत्तर :
प्रश्न विच्छेद
• त्रिक जंक्शन की चर्चा करनी है तथा भूकंपों से इसके संबंधों को बताना है।
हल करने का दृष्टिकोण
• त्रिक जंक्शन का तात्पर्य बताइये
• विश्व के प्रमुख त्रिक जंक्शनों की चर्चा कीजिये।
• विनाशकारी भूकंप एवं त्रिक जंक्शन का संबंध बताइये।
त्रिक जंक्शन वह बिंदु होता है जहाँ तीन विवर्तनिक प्लेटें मिलती हैं। त्रिक जंक्शन पर प्रत्येक सीमा कटक (R), ट्रेंच (T) या रूपांतर भ्रंश (F) के रूप में होती है। इस प्रकार त्रिक जंक्शन को प्लेट सीमांत के अनुसार वर्णित किया जाता है। गतिशील सीमांत प्लेटों पर स्थित त्रिक जंक्शन का क्षेत्र विनाशकारी भूकंपों से प्रभावित होता है।
वर्तमान में प्लेट विवर्तनिकी विन्यास में छह प्रकार के त्रिक जंक्शन मौजूद हैं। विश्व के प्रमुख त्रिक जंक्शन निम्नलिखित हैं-
अफार त्रिक जंक्शन- यह लाल सागर, अदन की खाड़ी तथा पूर्व अफ्रीकी रिफ्ट का जंक्शन है।
रॉड्रिग्स त्रिक जंक्शन- यह दक्षिण हिंद महासागर में अफ्रीकी, इंडो-ऑस्ट्रेलियाई और अंटार्कटिक प्लेटस का त्रिक जंक्शन है।
गैलापासोगस त्रिक जंक्शन- यहाँ नाज़का, कोकोज़ तथा प्रशांत प्लेट्स मिलती हैं।
अज़ोरेस त्रिक जंक्शन- यहाँ पर उत्तर अमेरिकी प्लेट, यूरेशियन प्लेट और अफ्रीकन प्लेट मिलती हैं।
बोसो त्रिक जंक्शन- यहाँ ओखेटस्क प्लेट, प्रशांत प्लेट और फिलीपींस प्लेट मिलते हैं।
वह त्रिक जंक्शन जहाँ तीनों प्लेटें आपस में मिलती हैं भूकंप की दृष्टि से सक्रिय होता है। विवर्तनिकी हलचल के कारण यहाँ उच्च तीव्रता के भूकंप आने की संभावना होती है। चियापास अपतटीय क्षेत्र जहाँ ग्वाटेमाला, उत्तर अमेरिका और प्रशान्त प्लेट मिलती हैं, में प्राय: भूकंप आते रहते हैं। प्रशांत महासागर में मेंडोकिनो त्रिक जंक्शन तथा बोसो त्रिक जंक्शन भूकंप की दृष्टि से अत्यधिक सक्रिय हैं। इस प्रकार त्रिक जंक्शन और विनाशकारी भूकंपों के मध्य स्पष्ट संबंध पाया जाता है।
हड़प्पा की संस्कृति आज भी भारत में प्रचलित है। टिप्पणी कीजिये। (150 शब्द)
उत्तर :
प्रश्न विच्छेद
• हड़प्पा के सांस्कृतिक लक्षणों की वर्तमान में भारतीय समाज में उपस्थिति पर चर्चा करनी है।
हल करने का दृष्टिकोण
• सर्वप्रथम भूमिका लिखें।
• हड़प्पाकालीन संस्कृति पर संक्षिप्त चर्चा करें।
• वर्तमान भारतीय समाज में इसकी उपस्थिति को स्पष्ट करें।
• प्रभावी निष्कर्ष दें।
भारतीय संस्कृति प्राचीनता, निरंतरता व चिरस्थायीत्वता स्वरूप में स्पष्ट परिलक्षित होती है। भारतीय सांस्कृतिक इतिहास में हड़प्पा संस्कृति का योगदान उल्लेखनीय रहा है। इसने तत्कालीन भारतीय समाज के साथ-साथ वर्तमान भारतीय समाज को भी प्रभावित किया है। इसका सर्वाधिक महत्त्वपूर्ण प्रभाव हिन्दू धर्म व धार्मिक विश्वासों पर पड़ा है। वर्तमान भारतीय समाज में इस संस्कृति के विद्यमान लक्षणों को विभिन्न रूपों में देख सकते हैं-
हड़प्पा सभ्यता मातृ प्रधान सभ्यता थी जहाँ मातृ देवी का पूजन किया जाता था। इसे वर्तमान भारतीय समाज में भी स्पष्ट रूप से देखा जा सकता है जहाँ लोगों द्वारा शक्ति देवी, ग्राम देवी इत्यादि के रूप में देवी की पूजा की जाती है।
सैंधव सभ्यता से लिंग पूजा के साक्ष्य प्राप्त हुए हैं तो वर्तमान भारतीय समाज में भी शिव के रूप में लिंग का पूजन किया जाता है।
सैंधव सभ्यता में वृक्ष पूजन के प्रमाण मिले हैं। साथ ही, पशुओं की धार्मिक महत्ता के भी साक्ष्य मिले हैं, जो आज भी भारतीय हिन्दू समाज में दृष्टिगोचर होता है।
सैंधव मुद्राओं से नाग पूजा के भी प्रमाण प्राप्त होते हैं जो आज भी भारतीय हिन्दू समाज में नाग पूजा की परंपरा के रूप में विद्यमान है।
सैंधव सभ्यता के लोग जल को पवित्र मानते थे तथा धार्मिक समारोहों के अवसर पर सामूहिक स्नान आदि का काफी महत्त्व था जैसा कि बृहद स्नानागार से स्पष्ट होता है। यह भावना आज भी हिन्दू धर्म में विद्यमान (गंगा स्नान) है।
चूड़ी व सिंदूर के साक्ष्य भी हड़प्पा सभ्यता से प्राप्त हुए हैं जो आज भी भारतीय हिन्दू समाज में महिलाओं के प्रमुख प्रसाधन की वस्तु है।
दुर्ग निर्माण व प्राचीरों के निर्माण की कला भी हमें सैंधव काल से प्राप्त होती है। सुनियोजित ढंग से नगरों बसाने का ज्ञान सैंधव काल की ही देन है।
सुरक्षा, स्वास्थ्य, स्वच्छता इत्यादि के क्षेत्र में भी सैंधव निवासियों ने बाद की पीढ़ियों को निर्देशित किया।
उपरोक्त के अलावा मूर्तिकला, चित्रकला इत्यादि के विकसित रूप कहीं-न-कहीं सैंधव कला से प्रभावित हैं।
इस प्रकार स्पष्ट है कि सैंधवकालीन सांस्कृतिक जीवन के लक्षण इस सभ्यता के पतन होने के पश्चात् भी वर्तमान भारतीय समाज में जीवंत रूप में विद्यमान हैं और भारतीय जन-जीवन को इतिहास के गौरव से अवगत करा रहे हैं।
सुस्पष्ट कीजिये कि उपनिवेशवाद ने किस प्रकार से औपनिवेशिक समाज को मौलिक रूप से परिवर्तित कर दिया एवं उसे विश्व पूंजीवादी व्यवस्था का अभिन्न अंग बना दिया? (150 शब्द)
उत्तर :
प्रश्न विच्छेद
• उपनिवेशवाद से औपनिवेशिक भारतीय समाज में होने वाले मौलिक परिवर्तनों को बताना है।
• किस प्रकार उपनिवेशवाद से पूंजीवादी व्यवस्था का अभिन्न अंग बना गया?
हल करने का दृष्टिकोण
• उपनिवेशवाद का संक्षिप्त परिचय दें।
• उपनिवेशवाद ने औपनिवेशिक भारतीय समाज को कैसे परिवर्तित किया?
• यह विश्व पूंजीवादी व्यवस्था का अंग कैसे बना?
• निष्कर्ष।
उपनिवेशवाद से तात्पर्य किसी शक्तिशाली एवं विकसित राष्ट्र द्वारा किसी निर्बल एवं अविकसित देश पर उसके संसाधनों का अपने हित में दोहन करने के लिये राजनीतिक नियत्रंण स्थापित करना है। इस क्रम में औपनिवेशिक शक्ति अपने उद्देश्य की पूर्ति के लिये उपनिवेशों पर सामाजिक-आर्थिक एवं सांस्कृतिक नियंत्रण भी स्थापित करती है। इससे औपनिवेशिक समाज में मौलिक परिवर्तन दृष्टिगोचर होते हैं।
जहाँ तक भारतीय औपनिवेशिक समाज की बात है तो उपनिवेशवाद ने इसे निम्नलिखित संदर्भो में मौलिक रूप से परिवर्तित किया जैसे:
राजनीतिक स्तर पर स्वतंत्रता, समानता एवं जनतंत्र के विचारों का प्रसार हुआ। फलत: भारतीयों ने भी परंपरागत वंशानुगत शासन प्रणाली के स्थान पर लोकतांत्रिक शासन प्रणाली में अपनी आस्था व्यक्त की।
प्रशासन के स्तर पर भी वंशानुगत एवं कुलीन प्रशासक के स्थान पर योग्यता का महत्त्व स्थापित हुआ। शक्ति के पृथक्करण के सिद्धांत के आधार पर प्रशासन एवं न्याय को अलग-अलग देखा जाने लगा। विधि के शासन का महत्त्व स्थापित हुआ।
संचार एवं परिवहन के साधनों के विकास तथा प्रशासनिक एकरूपता के कारण एकीकरण एवं राष्ट्रवाद की भावना के विकास को बढ़ावा मिला, जो अंतत: भारतीय राष्ट्र बनने की प्रक्रिया में महत्त्वपूर्ण सहायक सिद्ध हुआ।
उपनिवेशवाद से पाश्चात्य शिक्षा एवं चितंन का प्रचार-प्रसार हुआ, जिससे तार्किकता एवं मानवतावादी दृष्टिकोण का उदय हुआ। इसके आधार पर परंपरागत रूढ़ियों, धार्मिक एवं जातीय कुरीतियों में सुधार के प्रयास आरंभ हुए। इसी क्रम में राजा राममोहन राय, ईश्वरचन्द्र विद्यासागर, रमाबाई एवं सर सैयद अहमद खाँ जैसे समाज सुधारक सामने आए।
जहाँ तक विश्व पूंजीवाद व्यवस्था के अंग बनने की बात है तो अंग्रेज़ों ने मातृ देश के हित में कई नीतियाँ लागू कीं, जैसे:
अंग्रेज़ों ने भारतीय कृषि को परिवर्तित करने के प्रयास में जमींदारी व्यवस्था का सूत्रपात किया जो मुगल काल में भारत में विद्यमान नहीं थी। ज़मीन को व्यक्तिगत संपत्ति बनाने से इसमें पूंजीवादी तत्त्व जुड़ गए, जो बड़े पैमाने पर स्वतंत्र रूप से खरीदी एवं बेची जाती थी।
कृषि के वाणिज्यीकरण से भारतीय अर्थव्यवस्था विश्व अर्थव्यवस्था से जुड़ गई तथा कृषि का पूंजीवादी रूपातंरण हुआ। उदाहरण के लिये अमेरिकी क्रांति के दौरान भारत से कपास के निर्यात में वृद्धि हुई।
पूंजीवाद से ही प्रभावित होकर ब्रिटिश निवेशकों ने भारत में रेलवे, जूट उद्योग एवं चाय बागानों आदि में निवेश किया।
लेकिन पूंजीवाद का यह स्वरूप मुख्यत: औपनिवेशिक शक्ति के ही हित में था तथा यह उपनिवेश के विकास में सहायक की बजाय अवरोधक ही था। इसका कारण औपनिवेशिक शक्ति द्वारा अपने मातृ देश के हित में नीतियाँ बनाना था। इसी का परिणाम था कि भारत विश्व पूंजीवाद का अभिन्न अंग होते हुए भी अपनी स्वतंत्रता के समय विऔद्योगीकरण एवं कृषि में पिछड़े देश के रूप में सामने आया।
कह सकते हैं कि उपनिवेशवाद ने औपनिवेशिक भारतीय समाज में राजनीतिक, प्रशासनिक एवं सामाजिक दृष्टि से मौलिक परिवर्तन किया तथा इसे विश्व पूंजीवादी व्यवस्था का अंग बना दिया। इस पूंजीवाद का स्वरूप औपनिवेशिक शक्ति के ही हित में था।
भारत तलछटीकरण की समस्या से ग्रस्त है। इस संदर्भ में तलछटी बेसिनों का सर्वेक्षण इस समस्या के समाधान के साथ-साथ आर्थिक दृष्टि से किस प्रकार महत्त्वपूर्ण हो सकता है? स्पष्ट कीजिये। (200 शब्द)
उत्तर :
प्रश्न विच्छेद
• भारत में तलछटीकरण की समस्या एवं तलछटी बेसिनों के सर्वेक्षण के आर्थिक महत्त्व की चर्चा करनी है।
हल करने का दृष्टिकोण
• तलछटीकरण का सामान्य परिचय देते हुए एक प्रभावी भूमिका लिखें।
• तलछटी बेसिनों के सर्वेक्षण का इस समस्या के समाधान एवं आर्थिक दृष्टिकोण से महत्त्व को बताएँ।
• प्रभावी निष्कार्ष लिखें।
प्रवाहित जल में उपस्थित अवसादों का ‘गुरुत्व बल’ या ‘अपकेंद्री बल’ के कारण ज़मीन पर बैठ जाना तलछटीकरण कहलाता है। भारत में हिमालयी क्षेत्र तथा प्रायद्वीपीय पठार की अधिकांश नदियाँ तलछटीकरण की समस्या से ग्रस्त हैं। तलछटीकरण विभिन्न जलाशयों, सिंचाई प्रणालियों व जलविद्युत परियोजनाओं के लिये गंभीर चुनौती उत्पन्न कर रहा है। तलछटी बेसिनों के सर्वेक्षण से इन समस्याओं से निपटने में सहायता मिलेगी, साथ ही यह आर्थिक दृष्टि से भी महत्त्वपूर्ण साबित होगा।
भारत में कुल तलछट घाटी क्षेत्र के लगभग 48 प्रतिशत हिस्से का भू-वैज्ञानिक आँकड़ा उपलब्ध नहीं है। जानकारी के अभाव में इस क्षेत्र में भविष्य की खोज और उत्पादन से जुड़ी गतिविधियों का मूल्यांकन करना मुश्किल हो जाता है। हाल ही में भारत सरकार ने भारत की तलछट घाटियों, जिनके बारे में सीमित आँकड़े उपलब्ध हैं, के लिये सिस्मिक डेटा अधिगृहीत करने हेतु महत्त्वपूर्ण परियोजना को मंज़ूरी दी है। तलछटी बेसिनों का सर्वेक्षण निम्नलिखित रूप में आर्थिक दृष्टि से महत्त्वपूर्ण हो सकता है-
भविष्य की खोज और उत्पादन से जुड़ी गतिविधियाँ शुरू की जा सकेंगी।
तेल और गैस के घरेलू उत्पादन के लिये विभिन्न कंपनियों द्वारा सर्वेक्षण किया जा सकेगा।
तेल और गैस के घरेलू उत्पादन में निवेश को आकर्षित करने में मदद मिलेगी।
विभिन्न परियोजनाओं के शुरू होने से प्रत्यक्ष अथवा अप्रत्यक्ष रोज़गारों का सृजन होगा।
नई परियोजनाओं के लिये विभिन्न सेवाओं की आवश्यकता के चलते सहायक उद्योगों का विकास होगा।
इस समस्या से सर्वाधिक प्रभावित क्षेत्रों का चिह्नांकन संभव होगा।
समाधान के लिये उपयुक्त उपाय अपनाने में मदद मिलेगी।
तलछटी बेसिनों के सर्वेक्षण से क्षेत्र से संबंधित महत्त्वपूर्ण आँकड़े प्राप्त होंगे। इन आँकड़ों की सहायता से इन क्षेत्रों की संभावनाओं का पता लगाया जा सकेगा जिससे भविष्य की खोज और उत्पादकता संबंधी गतिविधियों के लिये प्रभावी योजनाएँ बनाने में मदद मिलेगी।
“हिमालय प्रदेश में भू-आकृतिकीय परिवर्तन पर्यावरणीय आपदाओं के लिये अधिकांशतः उत्तरदायी हैं।” प्रासंगिक उदाहरणों के साथ टिप्पणी कीजिये।
उत्तर :
प्रश्न-विच्छेद:
हिमालय प्रदेश में भू-आकृतिकीय परिवर्तन।
हिमालय प्रदेश में भू-आकृतिकीय परिवर्तनों के कारण उत्पन्न होने वाली पर्यावरणीय आपदाएँ।
हिमालय भू-गर्भिक रूप से दुनिया की सबसे अस्थिर पर्वत श्रृंखलाओं में से एक है एवं अत्यधिक ऊंचाई, खड़े ढ़ाल, बड़ी संख्या में हिमनदों की उपस्थिति इस क्षेत्र को स्वाभाविक रूप से प्राकृतिक आपदाओं के लिये अतिसंवेदनशील बनती हैं।
हिमालय प्रदेश में भू-आकृतिकीय परिवर्तन:
भूकंप एवं भू-स्खलन के कारण होने वाले भू-आकृतिकीय परिवर्तन।
हिमनदों का पिघलने के कारण भू-आकृतिकीय परिवर्तन।
मानवीय हस्तक्षेपों से प्रेरित भू-आकृतिकीय परिवर्तन; जैसे कि- बांधों, सड़कों एवं अन्य अवसंरचनाओं का निर्माण।
अन्य कारणों से होने वाले भू-आकृतिकीय परिवर्तन; जैसे कि- बादल फटने से प्रेरित भूस्खलन एवं अन्य भू-आकृतिकीय परिवर्तन आदि।
हिमालय प्रदेश में भू-आकृतिकीय परिवर्तनों के कारण होने वाली पर्यावरणीय आपदाओं को निम्नलिखित बिन्दुओं के संदर्भ में समझा जा सकता है-
हिमालय प्रमुख भूगर्भिक फॉल्ट (Fault) और थ्रस्ट (Thrust) के माध्यम से विभिन्न उपक्षेत्रों में विभाजित है। इन क्षेत्रों का भू-गतिशीलता की दृष्टि से अत्यंत संवेदनशील होने के कारण यहाँ पर्यावरणीय आपदाओं की अधिकता स्वाभाविक है। उदाहरणार्थ- भारत-नेपाल सीमा पर प्रति वर्ष भूकंप की सबसे बड़ी संख्या दर्ज की जाती है।
हिमालय में अवस्थित ग्लेशियर एशिया और भारत की अधिकांश नदियों के लिये प्रमुख जल-स्रोत हैं। इन ग्लेशियरों के तेज़ी से पिघलने की वजह से अल्पकालिक रूप से बाढ़ और दीर्घावधि में सूखा एवं पानी की कमी के रूप में दोहरी आपदा की स्थिति पैदा हो जाती है। बिहार में हर वर्ष कोसी नदी में आने वाली बाढ़ को इस संदर्भ में देखा जा सकता है।
पर्वतीय क्षेत्रों में ग्लेसिअल लेक आउटबर्स्ट (Glacial Lake Outburst) के कारण अल्पकालिक तीव्र बाढ़ आपदा का रूप ग्रहण कर लेती है। साथ ही इसके कारण भू-स्खलन की समस्या भी प्रबल हो जाती है।
कई बार पर्वतीय क्षेत्रों में वनाग्नि आपदा का रूप धारण कर लेती है। उल्लेखनीय है कि भूकंप आदि के कारण चट्टानों के आपस में टकराव से वनों में आग लग जाती है।
हिमालय में उच्च-भूकंपीय क्षेत्रों में बांध परियोजनाओं के कारण, भूस्खलन, फ्लैश-बाढ़, भूकंप आदि की तीव्रता और बारंबारता में वृद्धि आसपास के क्षेत्रों एवं परियोजनाओं दोनों के लिये अत्यंत गंभीर है।
बांधों के निर्माण के कारण बड़ी मात्रा में अवसादन जहाँ एक ओर भूस्थैतिक असंतुलन पैदा करता है वहीं मैदानी क्षेत्रों में इन नदियों द्वारा स्थानांतरित पोषक तत्त्वों की कमी दीर्घकालिक रूप से कृषि उत्पादन को दुष्प्रभावित करती है। पोषक तत्त्वों में आने वाली इस कमी को पूरा करने के लिये अत्यधिक उर्वरकों के प्रयोग से उक्त क्षेत्रों में अन्य पर्यावर्णीय समस्याएँ उत्पन्न होती हैं जो नई आपदाओं को प्रेरित करती हैं।
प्राकृतिक एवं मानवीय कारणों से वनोन्मूलन भूकंपों के विनाशकारी प्रभावों को बढ़ाती है और अधिक भूस्खलन तथा बाढ़ को प्रेरित करती है।
यद्यपि इस क्षेत्र में होने वाली अधिकांश भू-आकृतिकीय परिवर्तनों एवं उसकी वजह से घटित पर्यावरणीय आपदाओं का कारण प्राकृतिक हैं किंतु निरंतर बढ़ते मानवीय हस्तक्षेपों ने न केवल इन आपदाओं की तीव्रता बल्कि बारंबारता को भी बढ़ा दिया है।
आधुनिक काल में चित्रकला के विकास पर प्रकाश डालिये।
उत्तर :
हल करने का दृष्टिकोण
• आधुनिक चित्रकला की पृष्ठभूमि लिखिये।
• आधुनिक काल में विकसित कुछ चित्रकला की शैलियों का वर्णन कीजिये।
• अंततः सारगर्भित निष्कर्ष लिखिये।
भारत की सत्ता की चाबी अंग्रेज़ों के हाथ में जाने के साथ ही पहले से कमज़ोर हो चली राजस्थानी, मुगल और पहाड़ी चित्रकला अपने मुहाने पर पहुँच गई। संभवतः इसका कारण सरकारी संरक्षण का अभाव व बढ़ती गरीबी थी। चित्रकारों ने नगरों में रहना प्रारंभ कर दिया और पुरानी चित्रकला शैलियों के चित्रों की नकल करने लगे। फिर भी देश के अलग-अलग क्षेत्रों में स्थानीय शैलियाँ अपने तरीके से काम कर रही थी।
इसमें से कुछ शैलियाँ इस प्रकार हैं-
कालीघाट के पट्टचित्र: कलकत्ता के मशहूर काली मंदिर के पास कागज़, टाट या कपड़े पर बने चित्र जो कि स्थानीय मांग पर आधारित थे, उन्हें कालीघाट के चित्र कहा गया।
ओडिशा के पट्टचित्र: इस शैली के चित्रों में विजयनगर का आकृति विधान, मुगलों का रेखांकन, स्थानीय लोक कला और कालीघाट के प्रभाव दिखते हैं। कपड़े और टाट पर बने इन चित्रों का विषय धार्मिक है।
पटना या कंपनी शैली: मुगल कला और यूरोपीय कला के सम्मिश्रण से जो शैली सामने आई उसे उसे कंपनी शैली कहते हैं। ये चित्र पटना में बनाए गए थे, इसलिये इन्हें पटना शैली भी कहा गया। इन चित्रों में छाया के माध्यम से वास्तविकता लाने का प्रयास किया गया तथा प्रकृति का यथार्थवादी चित्रण अलंकारिता के साथ किया गया।
मधुबनी शैली के चित्र: यह कला शैली बिहार के मिथिलांचल इलाके के मधुबनी, दरभंगा और नेपाल के कुछ इलाकों में प्रचलित हुई। महिलाओं द्वारा रंगोली बनाने के रूप में शुरू हुई इस शैली को अब कागज़ और भित्तियों में देखा जा सकता है। इसे प्रकाश में लाने का श्रेय डब्ल्यू. जी. आर्चर को जाता है, जिन्होंने वर्ष 1934 में बिहार में आए भूकंप के बाद इलाके का जायज़ा लेने के दौरान इस पेंटिंग को देखा।
निष्कर्षतः स्वतंत्रता के पश्चात् वर्ष 1991 के आर्थिक उदारीकरण के बाद से भारतीय चित्रकारों को अंतर्राष्ट्रीय स्तर पर अधिक सराहना मिली है।
‘लुप्तप्राय भाषाओं की सुरक्षा और संरक्षण के लिये योजना’ (SPEL) के बारे में बताइये तथा लुप्तप्राय भाषाओँ की सुरक्षा हेतु कुछ उपाय सुझाइये।
उत्तर :
हल करने का दृष्टिकोण
• परिचय में भाषा के बारे में बताइये।
• ‘लुप्तप्राय भाषाओं की सुरक्षा और संरक्षण के लिये योजना’ (SPPEL) के बारे में लिखिये।
• भाषाओं के पतन के कारण व इसे रोकने के उपाय बताइये।
• अंततः निष्कर्ष लिखिये।
भाषा वह माध्यम है जिसके द्वारा मनुष्य अपने विचारों और भावनाओं को व्यक्त करता है तथा इसके लिये वह वाचिक ध्वनियों का उपयोग करता है। सामान्यतः भाषा को वैचारिक आदान-प्रदान का माध्यम कहा जा सकता है तथा यह हमारी अस्मिता एवं सामजिक-सांस्कृतिक विकास का माध्यम भी है, किंतु हाल ही में भारत में अनेक भाषाएँ विलुप्ति की कगार पर पहुँच गईं हैं। भारतीय लोकभाषा सर्वेक्षण, 2013 के अनुसार पिछले 50 वर्षों में 220 भाषाएँ लुप्त हो चुकी हैं, जबकि 197 भाषाओं को लुप्तप्राय के रूप में वर्गीकृत किया गया है।
लुप्तप्राय भाषाओं की सुरक्षा और संरक्षण के लिये योजना (SPPEL)
इसका एकमात्र उद्देश्य देश की ऐसी भाषाओं का दस्तावेजीकरण करना और उन्हें संगृहीत करना है जिनकी निकट भविष्य में लुप्तप्राय या संकटग्रस्त होने की संभावना है। इस योजना के अधीन केन्द्रीय भारतीय भाषा संस्थान देश में 10000 से कम लोगों द्वारा बोली जाने वाली सभी मातृभाषाओं और भाषाओं की सुरक्षा, संरक्षण एवं प्रलेखन का कार्य करता है।
भाषाओं के पतन के कारण :
भारत सरकार द्वारा 10,000 से कम लोगों द्वारा प्रयोग की जाने वाली भाषाओं को मान्यता नहीं दी जाती है।
समुदायों की प्रवासन एवं आप्रवासन की प्रवृत्ति के कारण पारंपरिक बसावट में कमी आती जा रही है, जिसके कारण क्षेत्रीय भाषाओं को नुकसान पहुँचता है।
रोज़गार के प्रारूप में परिवर्तन बहुसंख्यक भाषाओं का पक्षधर है।
सामाजिक और सांस्कृतिक मूल्यों में परिवर्तन।
‘व्यक्तिवाद’ की प्रवृत्ति में वृद्धि होना, समुदाय के हित से ऊपर स्वयं के हित को प्रथिमकता दिये जाने से भाषाओं पर नकारात्मक प्रभाव पड़ता है।
क्या किये जाने की आवश्यकता है?
भाषा के अस्तित्व को सुरक्षित रखने का सबसे बेहतर तरीका ऐसे विद्यालयों का विकास करना है जो अल्पसंख्यकों की भाषा (जनजातीय भाषाएँ) में शिक्षा प्रदान करते हैं। यह भाषा के संरक्षण करने तथा उसे समृद्ध बनाने में सक्षम भूमिका निभा सकता है।
भारत की संकटग्रस्त भाषाओं के संरक्षण और विकास के लिये प्रोजेक्ट टाइगर की तर्ज पर एक विशाल डिजिटल परियोजना शुरू की जानी चाहिये।
ऐसी भाषाओं के महत्त्वपूर्ण पहलुओं जैसे- कथा निरूपण, लोकसाहित्य तथा इतिहास आदि का श्रव्य दृश्य/ऑडियो विज़ुअल प्रलेखन (Documentation) किया जाना चाहिये।
इस तरह के प्रलेखन प्रयासों को बढ़ाने के लिये ग्लोबल लैंग्वेज हॉटस्पॉट्स (Global Language Hotspots) जैसी अभूतपूर्व पहल के मौजूदा लेखन कार्यों का इस्तेमाल किया जा सकता है।
निष्कर्षतः भारत की विविधता इसकी अद्वितीय विशेषता है, जिसमें भाषाओं का स्थान अत्यंत महत्त्वपूर्ण है। अतः सरकार व नागरिकों द्वारा लुप्तप्राय भाषाओं के संरक्षण हेतु कदम उठाए जाने की आवश्यकता है ताकि भारत की विविधता को बनाए रखा जा सके।
महिलाओं के समक्ष विद्यमान निराशाजनक आर्थिक असमानता के परिदृश्य में परिवर्तन लाने की आवश्यकता है क्योंकि वे अर्थव्यवस्था में सबसे अधिक योगदान दे सकती हैं। तर्क दीजिये।
उत्तर :
हल करने का दृष्टिकोण-
• भूमिका में महिला श्रम बल की स्थिति का वर्णन कीजिये।
• अर्थव्यवस्था में योगदान को लेकर महिलाओं के समक्ष विद्यमान चुनौतियाँ लिखिये।
• श्रमशक्ति में महिलाओं की भागीदारी बढ़ाने हेतु उपाय सुझाइये।
• अंततः संक्षिप्त निष्कर्ष लिखिये।
भारत जैसे देश में महिला श्रम बल भागीदारी को सही मायनों में अर्थव्यवस्था के विकास का इंजन कहा जाए तो अतिशयोक्ति नहीं होगी। अंतर्राष्ट्रीय मुद्रा कोष के अनुसार, यदि देश की श्रमशक्ति में महिलाओं की भागीदारी पुरुषों के बराबर हो जाए तो इससे सकल घरेलू उत्पाद (जीडीपी) में 27 प्रतिशत तक की वृद्धि हो सकती है। वर्ष 1977 से 2018 के बीच भारत में महिलाओं की श्रम शक्ति में 6.9% तक गिरावट पाई गई जो विश्व स्तर पर सर्वाधिक गिरावट है। यह श्रम बाज़ार में महिलाओं की भागीदारी की बदतर स्थिति को प्रदर्शित करती है।
अर्थव्यवस्था में योगदान को लेकर महिलाओं के समक्ष विद्यमान चुनौतियाँ -
संयुक्त राष्ट्र की एक हालिया रिपोर्ट के अनुसार, पारंपरिक रूप से विद्यमान लैंगिक असमानता ने महिलाओं को घरेलू कार्यों तक सीमित कर दिया है।
विवाह और संतानों की देखभाल जैसी ज़िम्मेदारियों ने महिलाओं को श्रम बाज़ार से दूर कर दिया है।
शैक्षणिक योग्यता, प्रजनन दर व विवाह की आयु, आर्थिक विकास/चक्रीय प्रभाव, तकनीक की जानकारी और शहरीकरण जैसे घटक भी श्रम बाज़ार में महिलाओं की श्रम बल में भागीदारी तय करते हैं।
कृषि में महिलाओं की संख्या तेज़ी से बढ़ रही है किंतु न तो उन्हें भूमि पर स्वामित्त्व प्राप्त है और न ही कृषि में उनका प्रतिनिधित्त्व स्वीकार किया जाता है।
श्रमशक्ति में महिलाओं की भागीदारी बढ़ाने हेतु उपाय-
इसके लिये शैक्षणिक व प्रशिक्षण कार्यक्रमों की पहुँच एवं उपयुक्तता, कौशल विकास, शिशु देखभाल की व्यवस्था, मातृत्व सुरक्षा और सुगम व सुरक्षित परिवहन के साथ-साथ ऐसे विकास प्रारूप को प्रोत्साहन देने की आवश्यकता है, जो रोज़गार अवसरों का सृजन करे।
नीति-निर्माताओं को यह देखना चाहिये कि बेहतर रोज़गार अथवा बेहतर स्वरोज़गार तक महिलाओं की पहुँच है या नहीं और देश के विकास के साथ उभरते नए श्रम बाज़ार अवसरों का लाभ वे उठा पा रही हैं या नहीं।
महिलाओं की भागीदारी को प्रोत्साहित कर इन्हें सक्षम बनाने वाले नीतिगत ढाँचे का निर्माण किया जाना चाहिये, जहाँ महिलाओं के समक्ष आने वाली लैंगिक बाधाओं के प्रति सक्रिय जागरूकता मौजूद हो।
महिलाओं को उपयुक्त कार्य के लिये उपयुक्त अवसर प्रदान करना , जो महिलाओं के आर्थिक सशक्तीकरण में योगदान करेगा।
निष्कर्षतः महिलाओं के सामने विद्यमान विभिन्न चुनौतियों को दूर कर यदि उन्हें श्रम बल का भाग बनाया जाए तो देश निश्चित ही आर्थिक रूप से सशक्त होगा।
सिंधुकालीन स्थापत्य कला का वर्णन कीजिये।
उत्तर :
हल करने का दृष्टिकोण-
• सिंधुकालीन/हड़प्पाकालीन स्थापत्य कला का परिचय दीजिये।
• हड़प्पाकालीन स्थापत्य कला की प्रमुख विशेषताएँ बताइये।
भारत में सर्वप्रथम हड़प्पा सभ्यता में सुव्यवस्थित स्थापत्य निर्माण के साक्ष्य प्राप्त होते हैं। हड़प्पा सभ्यता भारतीय संस्कृति की लंबी एवं वैविध्यपूर्ण कहानी का आरंभिक बिंदु है। भारतीय वास्तुकला के प्राचीनतम नमूने हड़प्पा, मोहनजोदड़ो, रोपड़ आदि से प्राप्त होते हैं। हड़प्पा पूर्व ग्रामीण संस्कृतियों को नगरीय सभ्यता बनने में हज़ार वर्ष से अधिक का समय लगा। अतः हड़प्पा सभ्यता के स्थापत्य की प्रमुख विशेषताओं में इसकी नगर निर्माण योजना शामिल है।
हड़प्पाकालीन स्थापत्य कला की प्रमुख विशेषताएँ-
नगर स्थापत्य योजना-
हड़प्पा सभ्यता के समस्त नगर ग्रिड प्लानिंग के तहत बसाए गए थे, यानी आयताकार खंड में विभाजित नगर, जहाँ सड़कें एक-दूसरे को समकोण पर काटती थीं।
भवनों में पक्की और निश्चित आकार की ईटों के अलावा लकड़ी और पत्थर का प्रयोग भी किया जाता था।
बरामदा घरों के बीचों बीच बनाया जाता था।
जल-मल निकास व्यवस्था सिंधु सभ्यता की एक अद्वितीय विशेषता है।
घर के गंदे पानी की निकासी के लिये ढँकी हुई नालियाँ बनाई गई थीं।
हड़प्पा सभ्यता के नगरों में सभी प्रकार के भवन मिले हैं किंतु मंदिर का कोई स्पष्ट प्रमाण नहीं मिला।
ईंटो का संदर्भ -
हड़प्पा सभ्यता के लोगों ने पहली बार पकी ईटों का निर्माण किया, जो सुडौल, हल्के रंग की तथा निश्चित अनुपात की होती थीं।
ईंटों के आकार में समरूपता दिखाई देती है। चाहे वह लोथल में बनी हो या मोहनजोदड़ों में।
विशाल स्नानागार-
विशाल स्नानागार को हड़प्पा सभ्यता की प्रमुख इमारतों में गिना जाता है। यह मोहनजोदड़ो के गढ़ी क्षेत्र से प्राप्त हुआ है।
इसे परिसर इसलिये कहा गया क्योंकि इसमें स्नानागार के साथ-साथ तीन ओर बरामदा है, बरामदे पर ही कमरा, सीढ़ी, तालाब और कुआँ स्थित है।
निष्कर्षतः सिंधु सभ्यता की वास्तुकला अत्यंत विकसित थी जिसने वर्तमान की नगरीय स्थापत्य कला को भी दिशा प्रदान की।
पृथ्वी की आंतरिक संरचना का रेखाचित्र प्रस्तुत करते हुए भूकंपीय तरंगों के आधार पर उसका वर्णन कीजिये।
उत्तर :
प्रश्न विच्छेद
पृथ्वी की आंतरिक संरचना का रेखाचित्र प्रस्तुत करें।
भूकंपीय तरंगों के आधार पर आतंरिक संरचना को बताना है।
हल करने का दृष्टिकोण
भूमिका लिखें।
पृथ्वी की आतंरिक संरचना का चित्र बनाएँ।
भूकंपीय तरंगों के आधार पर आतंरिक संरचना को बताएँ।
पृथ्वी की आंतरिक परिस्थितियों के कारण उसकी आंतरिक संरचना का सटीक अध्ययन संभव नहीं है परंतु प्रत्यक्ष (धरातलीय या खनन से प्राप्त चट्टान और ज्वालामुखी उद्गार) और अप्रत्यक्ष स्रोतों (उल्काएँ, गुरुत्वाकर्षण, चुम्बकीय क्षेत्र एवं भूकंप संबंधी क्रियाएँ) के आधार पर वैज्ञानिकों ने एक अनुमान प्रस्तुत करने का प्रयास किया है। वर्तमान में भूकंपीय तरंगों के आधार पर आंतरिक संरचना के विवरण को अधिक मान्यता प्राप्त है।
भूकंपीय तरंगें ठोस, द्रव और गैस में भिन्न-भिन्न प्रवृत्ति दर्शाती हैं। प्राथमिक तरंगें जहाँ ठोस, द्रव और गैस तीनाें में विचरित होती हैं, वहीं द्वितीयक तरंगें केवल ठोस में संचरित हो सकती हैं। इसके अलावा घनत्व में अंतर के कारण भी इनकी गति परिवर्तित हो जाती है।
इन्हीं विशिष्टताओं के आधार पर पृथ्वी की आंतरिक संरचना को तीन वृहत् मंडलों- क्रस्ट, मैंटल तथा कोर में विभाजित किया गया है तथा भूकंप की गति में अंतर के आधार पर इन तीनों प्रमुख मंडलों के उपविभाग किये गए हैं।
पृथ्वी की सबसे ऊपरी परत से लेकर बाह्य क्रोड की सीमा (2900 किमी.) तक तरंगों (p और s) की गति के आधार पर पृथ्वी के अंतरतम को दो भागों- ऊपरी मैंटल एवं निम्न मैंटल में विभाजित किया गया है। पृथ्वी की सबसे ऊपरी परत में p और s तरंगों की गति क्रमश: 5.4 किमी./से. तथा 3.3 किमी./से. है, जबकि निचली परत में p और s तरंगों की गति क्रमश: 7.8 किमी./से. तथा 4.35 किमी./से. है। इन दो परतों के मध्य भूकंपीय तरंगों में अंतर के कारण मध्यवर्ती परत का अनुमान लगाया जाता है जो 700 किमी. की गहराई पर है। तरंगों की गति से पता चलता है कि 200 से 700 किमी. की गहराई तक ऊपरी परत की चट्टानें ग्रेनाइट की बनी हैं तथा मध्यवर्ती परत में आग्नेय एवं रूपांतरित शैलें हैं, जबकि निचली परत अधिक घनत्व वाली डूनाइट और पेरिडोटाइट से बनी है। पृथ्वी के बाह्य कोर में p और s तरंगों की गति क्रमश: 13 किमी./से. एवं 9 किमी./से. होती है, जिससे यह पता चलता है कि यह सर्वाधिक धनत्व वाली चट्टानों से बना है। पृथ्वी के अंतरतम में s तरंगें लुप्त हो जाती हैं, जिससे यह पता चलता है कि यह तरल पदार्थ से बना है परंतु p तरंगों की गति के कारण यह अनुमान लगाया जाता है कि यह तरल भाग लोहा और निकल जैसे अधिक घनत्व वाले पदार्थों से निर्मित है।